input: VYKONÁVACIE ROZHODNUTIE KOMISIE
  z 27. januára 2014
  o určitých prechodných ochranných opatreniach v súvislosti s africkým morom ošípaných v Litve
  [oznámené pod číslom C(2014) 501]
  (Iba litovské znenie je autentické)
  (Text s významom pre EHP)
  (2014/43/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 3,
  so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
  keďže:
  (1)
  Africký mor ošípaných je infekčná vírusová choroba, ktorá postihuje populácie domácich ošípaných a diviakov a môže mať závažný vplyv na ziskovosť chovu ošípaných, keďže môže narušiť obchod v rámci Únie a vývoz do tretích krajín.
  (2)
  V prípade výskytu ohniska afrického moru ošípaných existuje riziko, že pôvodca choroby by sa mohol rozšíriť do iných chovov ošípaných a medzi diviaky. Preto sa môže preniesť z jedného členského štátu do druhého členského štátu a do tretích krajín prostredníctvom obchodu so živými ošípanými alebo produktmi z nich.
  (3)
  Smernicou Rady 2002/60/ES (3) sa stanovujú minimálne opatrenia, ktoré sa majú uplatňovať v rámci Únie na kontrolu afrického moru ošípaných. V článku 15 smernice 2002/60/ES sa stanovuje vymedzenie infikovanej oblasti po potvrdení jedného alebo viacerých prípadov afrického moru ošípaných u diviakov.
  (4)
  Litva informovala Komisiu o aktuálnej situácii na svojom území, pokiaľ ide o africký mor ošípaných, a v súlade s článkom 15 smernice 2002/60/ES vymedzila infikovanú oblasť, v ktorej sa uplatňujú opatrenia uvedené v článkoch 15 a 16 uvedenej smernice.
  (5)
  S cieľom predísť akémukoľvek zbytočnému narušeniu obchodu v rámci Únie a vytváraniu neodôvodnených prekážok obchodu tretími krajinami je nevyhnutné v spolupráci s dotknutým členským štátom stanoviť na úrovni Únie zoznam reštrikčných pásiem z dôvodu afrického moru ošípaných v Litve.
  (6)
  Preto by reštrikčné pásma v Litve mali byť až do stretnutia Stáleho výboru pre potravinový reťazec a zdravie zvierat uvedené v prílohe k tomuto rozhodnutiu a malo by sa stanoviť trvanie uvedenej regionalizácie.
  (7)
  Toto rozhodnutie má byť preskúmané na ďalšom zasadnutí Stáleho výboru pre potravinový reťazec a zdravie zvierat,
  PRIJALA TOTO ROZHODNUTIE:
  Článok 1
  Litva zabezpečí, aby infikovaná oblasť vymedzená v súlade s článkom 15 smernice 2002/60/ES zahŕňala aspoň oblasti uvedené v zozname v prílohe k tomuto rozhodnutiu.
  Článok 2
  Toto rozhodnutie sa uplatňuje do 15. februára 2014.
  Článok 3
  Toto rozhodnutie je určené Litovskej republike.
  V Bruseli 27. januára 2014